Papersnake/gushiwen huggingface dataset:
送李司务思善二首 其一
边贡（明代）

可怪皇华使，相逢九日过。地偏秋雁少，天迥莫云多。

北渚青帘舫，南山白玉珂。未能同一醉，离别思如何。
与璨上人
释慧空（宋代）

参寻惟上士，骏逸谅无俦。去住一言下，东西拄杖头。

主宾能互换，针芥更相投。忽竖顶门眼，西江水倒流。
虞美人·登临自古骚人事
韩元吉（宋代）

登临自古骚人事。惨栗天涯意。金华峰顶做重阳。月地千寻风里、万枝香。相君携客相应记。几处容狂醉。双溪明月乱山青。飞梦时时犹在、最高亭。
送乐仲礼之秦邮
沈应（明代）

江店西风酒味香，匆匆何事促行装。
百年一半常为客，两鬓无多易着霜。
远水平芜秋艇去，断云归鸟暮天长。
如今楚地皆吴语，不必逢人叹异乡。
和马仲房出塞
南元善（明代）

虏骑还南下，王师复北征。
旗翻沧海日，道出白登城。
朔马鸣新垒，胡姬指旧营。
玉京双凤阙，空宿羽林兵。
子将为三衢之行下塔僧惠道求诗留题因成绝句遗之
吕本中（宋代）

欲过城东病不能，飞檐高栋想层层。半年梦作严州住，一首诗留塔下僧。
和游士曹君原韵(1)
费墨娟（清代）

从来磨炼出英雄，世事炎凉迥不同。萍水有谁怜季子，穷途那个饭韩公？

吟成白雪思何妙，和到阳春句未功。几度挑灯频拂纸，漏声催滴响壶铜。
出隘难
文天祥（宋代）

袖携匕首学衔枚，横渡城关马欲猜。
夜静天昏人影散，北军鼾睡正如雷。
早离永明晚抵江华道中
江朝议（宋代）

舍车跨马喜新晴，倍风旌旗照眼明。
顾我未能流美化，邦人何事喜相迎。
偈二首
释休（宋代）

结夏时左眼半斤，解夏时右眼八两。
谩云九十日安居，赢得一肚皮妄想。
直饶七穴八穿，未免山僧拄杖。
芍药今岁着三花
周紫芝（宋代）

春归那肯为侬留，尚有三花慰客愁。十里红楼卷珠箔，不知谁在古扬州。
出北城独上秋屏阁望西山烟霭中漠无所见
柳贯（元代）

北江负城沙似碛，帖岸微行谁所辟。折旋殆类蚁沿封，漫漶犹如龙印迹。

风鬉披披鞍兀兀，去马浮曦正相逆。入门平步得高层，身与危阑争几尺。

缁袍年少不嗔来，拂掠胡床趣敷席。钩帘意拟见西山，云亦何心故蒙幂。

我疑玉女畏迎将，且惧词锋恣弹射。豹藏惜此管中斑，黛点羞渠眉上碧。

不然洪崖仙者过，雾幦烟軿罗什百。讵容左右觌昌丰，祇许依微揽芳泽。

我时坐定深得之，大小往来成一易。青天白日岂尝无，好怀转眼难寻绎。

祝融开面索新诗，五老破颜愁恶剧。我持一影行万里，负舟而来山有力。

搴华宁俟九春期，系匏未了三年客。正须慰藉管城公，重此提携烦脱帻。
游李氏园池二首 其一
刘攽（宋代）

从人问乔木，系马得名园。柳带晴先绿，禽声暖更喧。

临池照清水，拂石置芳樽。不畏归侵夜，严城未掩门。
看云
陈淳祖（宋代）

南山云欲归，北山云欲出。
北山已成雨，南山还有日。
天风忽吹已，南北山如一。
白云本无心，不知果何术。
出者未云得，归者未云失。
茫茫古复今，世事却可说。
句 其九
刘攽（宋代）

王师破金陵，兵自水窗入。
西江月·一意中宫不动
牧常晁（元代）

一意中宫不动，四方四兽称臣。内丹外药合天真。现出一轮宝镜。此景此时此地，无心无我无人。不知谁是本来心。湛寂真常妙境。
丑奴儿·夜来酒醒清无梦
秦观（宋代）

夜来酒醒清无梦，愁倚阑干。露滴轻寒。雨打芙蓉泪不干。
佳人别后音尘悄，瘦尽难拚。明月无端。已过红楼十二间。
桂隐纪咏四十八首 其二十三 拥山亭
张镃（宋代）

掩抱复回环，亭居紫翠间。思量天下物，谁更好如山。
思友
王十朋（宋代）

夜雨暗点滴，窗风冷掀翻。藜床卧幽独，好梦俄惊残。

故人在何处，远隔烟水村。攲枕不复见，伤心涕汍澜。
辰十月八日同希周扫松灵石晚步松下怆然有怀
谢直（宋代）

老树谁所栽，及兹上交盖。
峥嵘仰巨樟，秀发怜稚桧。
悠然搅心思，慨我百年外。
我怀引以长，天色惨欲晦。
投休闻夕钟，拥衾不成醉。
过灵川县
李曾伯（宋代）

去去灵川境，晴岚带暮烟。
槟榔新满市，榕树老参天。
舂委工於水，犁资手以佃。
凄凉海天角，何事羽书传。
过峡江悼自从叔二绝 其二
郭之奇（明代）

云满长江雨满舟，悲予不但泪添流。死生既隔山河异，他日归看宿草头。
和蒲庵禅师查峰夜坐二首 其一
方行（元代）

在昔多宿愿，志藏岩壑间。朝看飞鸟出，暮逐浮云还。

微雨南涧来，凉飙满空山。振衣千仞外，逸驾谁能攀。
天启元年歌 其四
区大伦（明代）

高皇大业盛殷汤，远迈成周卜世长。今日文孙恢圣绪，由来祖德是重光。
和凉轩二首
黄庭坚（宋代）

打荷看急雨，吞月任行云。
夜半蚊雷起，西风为解纷。
题县八景 其八 柑榄松风
张士猷（明代）

秀挺干霄木，清阴覆石坛。翠摇风力劲，香湿露华漙。

倦鹤栖枝稳，凌霜耐岁寒。栋梁应许尔，何事尚泥蟠。
来鹤亭
苏轼（宋代）

鸿渐偏宜丹凤南，冠霞帔月影毵毵。
酒酣亭上来看舞，有客新名唤作耽。
和袭美重题后池
陆龟蒙（唐代）

晓烟清露暗相和，浴雁浮鸥意绪多。

却是陈王词赋错，枉将心事托微波。
寿制置夏节使
阳枋（宋代）

丙申蚩尤临蜀口，三十年余遭践蹂。
当时五十郡全军，兵与民财堪著手。
锋旗戊午肆长驱，江北江南分战守。
彫瘵仅存六州，鸿雁飞鸣孤夜吼。
先生受任势凌兢，仓扁视证亦惊走。
无麪餺飥难支撑，将勇兵强民力阜。
前贤用蜀当优游，先生端力排纷纠。
农炊岂暇劝加餐，春风未始一杯酒。
公心只有天地知，虽处艰关安且久。
事不辞难功不矜，节度枢垣亦廉取。
天下都统捧霞觞，先生一人更谁有。
石淙
王赞（宋代）

磴道山岩下，茅楹竹树中。
深潭鱼可见，攒石路才通。
坐听潺湲碧，县思烂熳红。
平生丘壑志，览此兴何穷。
经林逋旧居二首
蔡襄（宋代）

修竹无多宅一区，先生曾此隐西湖。
诗言不喜书封禅，亦有余书补世无。
集古 妓为尼
李俊民（金朝）

无地无媒只一身，蛾眉画出月争新。

春来削发芙蓉寺，从此萧郎是路人。
书意
陆游（宋代）

颔霜久矣不胜耘，残发今年白十分。
忧国虽忘嫠妇纬，爱君敢进野人芹。
床头酒滴空阶雨，炉面香横出岫云。
已向人间齐物我，不教惊起白鸥群。
初冬避居东乡感赋 其四
顾翃（清代）

太息威弧久不振，坐令群盗满城闉。一身漂泊风中絮，几辈流城劫后尘。

漫说军储敲骨髓，谁知筹笔敝精神。幺魔命尽终菹醢，会见熙阳丽紫宸。
沁园春 题陈蛰庵三一一三图
宋琬（清代）

所谓伊人，玉貌颀然，碧瞳紫髯。羡荷裳蕙带，五陵公子，黄冠葛屦，丈室瞿昙。

鹤立仙姿，虎头妙笔，颊上添毫一二三。参同契，任洪崖把臂，弥勒同龛。

飘萧素发鬖鬖。似柱下犹龙问老聃。向世出世闲，先窥太极，用无用处，椎破连环。

形影交忘，画图三昩，白板枯禅不待参。从君老，愿担簦五岳，结制精蓝。
春寒
徐凝（唐代）

乱雪从教舞，回风任听吹。春寒能作底，已被柳条欺。
题畦乐处士成趣园 其一
王称（宋代）

凌晨启柴扉，有客过我庐。雕鞍照玉勒，轻纨曳罗襦。

入门坐高堂，驺从閒且都。自言匪他人，少小六郡徒。

二十登汉朝，三十执金吾。五侯吐然诺，七贵相追趋。

笑我久沦落，劝我无迂疏。富贵不早致，白首徒棼如。

而我闻其言，笑谢陈区区。缅彼堂构姿，安用散与樗。

以兹避轩裳，悟静解天诛。况云乐丘园，取适自有馀。

朝搴邵侯瓜，夕灌鲍氏蔬。荣辱不我干，忧患岂我虞。

閒心托浮云，不知卷与舒。揖客上马去，还归倒一壶。
赣州明府杨同年挽歌词二首 其一
范成大（宋代）

拱璧温无颣，深兰远自芳。清班孤玉笋，薄宦老铜章。

传业麒麟子，承家鸿雁行。门阑自簪笏，吾独憾堂堂。
熙宁丁巳蜡祭致斋玉津东园雪中与监礼莘老学士同游西园 其五
彭汝砺（宋代）

艺祖不嫌宫室卑，神孙今不剪茅茨。太平风俗终还厚，长似唐虞夏禹时。
西斋秋感二十首
方回（元代）

尼父叹逝川，匪惜岁月流。
斯道未尝绝，是身当自修。
苍姬尚可为，遽已云继周。
代谢理必尔，天命夫何尤。
骚人痛楚亡，哀怨悲凜秋。
汝能护青阳，终不黄落不。
至人尽其心，分外非吾忧。
所以牛山泪，徒为晏子羞。
种松图陈雪盦属题
王至甸（清代）

雪盦先生今之豪，须眉奇古声价高。一枝铁笔轶斯相，贫老但爱听松涛。

清风明月不须买，突兀双龙知几载。自言手种向空山，一醉松阴化云海。

虬枝压檐青复青，毛公服松能变形。他年袖石乞篆刻，荷锸还从掘茯苓。
法华微上人盛话金山境胜，旧游在目，吟成此篇
李群玉（唐代）

江上青莲宫，人间蓬莱岛。烟霞与波浪，隐映楼台好。

潮门梵音静，海日天光早。愿与灵鹫人，吟经此终老。
白头吟
李孙宸（明代）

昔者凤求凰，翱翔归故乡。今者呼凤凰，颉颃乃无常。

新人枝上花，旧人花落枝。花落无再好，枝是旧花枝。

与君久当炉，梳头不对镜。君心有改移，开镜始自省。

君家绿绮琴，可以扬清音。今朝弹一曲，一弦觉一心。

不见昨流水，今朝流水是。愿得新人欢，无如旧人弃。

竹竿何袅袅，鱼尾何筛筛。锦江西下水，一去何时归。
狂客歌赠陈叔晦
郑关（明代）

狂客何处人，吴航最佳士。朝倾美酒三百杯，夜读遗编数千字。

有时相见粤城东，入门慷慨气如虹。黄金不惜赠知己，白眼已素轻王公。

醉来下笔如涛泻，舞凤腾虬恣挥洒。论侠时时叱武阳，摛文往往凌司马。

我亦疏狂今更痴，吟诗作赋欲奚为。且须沽酒与君酌，世上悠悠那得知。
文宣公祠宇新成
赵孟坚（宋代）

旋斲蓱芜地，亭台出水濒。
人知便行乐，谁识念贤臣。
淡月花无影，微风浪有鳞。
飞梁如跨水，游子更来频。
咏鹊
萧纪（南北朝）

欲避新枝滑，还向故巢飞。今朝听声喜，家信必应归。
岁在戊戌，余行年已三十九矣。抚时感事，遂以名篇
张煌言（明代）

人生百岁安得有，我今草草三十九。犹忆中原荡赤风，结束辞十岁在酉；

银鱼尝挂铁裲裆，金马长悬玉匕首。江东霸气倏萧条，纯钩锈涩沈枪朽；

纵横露布浪飞书，突兀星槎莽犯斗。风云缩朒帝应嗔，日月膏肓鬼亦吼。

丈夫意气岂勋名，何况文章等刍狗！头颅如许可奈何？慷慨悲歌还自诟。

太史公，牛马走；鲸涎蛟沫日攒眉，虎符龙节凭谁手！

揶揄龌龊里中儿，累累黄金窃佩肘。带砺山河安在哉？五侯空绾龟文纽！

自昔英雄多妙年，隆中、圯上相先后。如彼南阳邓仲华，丹青独画云台右；

其人须眉尚宛然，咄咄微躯真敝帚。古来何代无废兴，雌伏雄飞更某某；

上不为富春泽畔羊裘翁，下即为山中宰相天子友。

不见故侯原上瓜，请看徵士门前柳；谁能出处两无凭，踯躅千秋笑鸡口。

莫论兵，且饮酒；今人争羡古人贤，后人亦羡今人否？
送夫姊姚少夫人之汴 其二
李长霞（清代）

离言欲诉少，握手共沾襟。以子辞家苦，伤余别母心。

关河秋雁影，闺阁暮虫音。他日重回首，浊河秋更深。
次文渊兄韵
彭汝砺（宋代）

风雨正开棠棣枝，尘埃复隔老莱衣。南北分人心欲碎，不堪频望白云飞。
玉虹桥
潘曾莹（清代）

泉声何砰訇，石骨自坚瘦。泉飞石亦飞，直挟风雨斗。

石劲不能敌，云根穿欲透。长桥亘如虹，雪浪喷岩岫。

作势腾白龙，余音震飞狖。何人劈双峡，注此一线溜。

幻作千百折，恍觉波涛骤。停鞭一延伫，奇景实罕觏。

阴寒逼毛发，对此不敢漱。
呈杨侍郎
四锡（宋代）

权分忧寄理漳滨，惠化何曾及相民。
条奏事宜思复古，兴修风教望还淳。
静当细雨初封印，吟对余花自送春。
清景好陪池上酌，故人情分最相亲。
小溪至新田四首 其三
杨万里（宋代）

晚云解事忽离披，放出千峰特地奇。欲拣一峰谁子是，总如笔未退尖时。
恭和御制以嘉雪愆候躬致恳祷精意上孚灵贶昭格己卯庚辰降雪盈尺赐相臣诗二首 其二
慕容彦逢（宋代）

嘉平纪月近正端，时雪时旸轸念宽。云色乍收银阙角，月华徐转綵旂竿。

映阶积素光相射，迎吹馀花舞向阑。最是三农知岁乐，欢欣无复叹祁寒。
金鳌山善际寺题壁
佚名（宋代）

黄帽当年驾舳舻，东浮鲸海出三吴。
中兴事业风波恶，好作君王坐右图。
游武昌东湖
袁说友（宋代）

只说西湖在帝都，武昌新又说东湖。
一围烟浪六十里，几队寒鸥千百雏。
野木迢迢遮去雁，渔舟点点映飞乌。
如何不作钱塘景，要与江城作画图。
鹧鸪天（次韵昌甫）
韩淲（宋代）

老去情怀酒味中。水边林下古人风。岁云暮矣江空晚，谁识儋州秃鬓翁。

人易远，语难工。春时犹记一尊同。苦心未免皆如此，只合挥弦目送鸿。
次韵昌甫 其四
韩淲（宋代）

别后忽逢雪，岁寒殊惘然。自怜疏酒盏，谁识寄诗编。

老矣思离阔，遐哉漫属联。金仙玉田路，来往记今年。
都城安定门外太清道院
罗荣（明代）

郊原十里太清祠，松柏宫墙古甚奇。明水未消千日酒，卿云犹护万年枝。

凤凰箫竹随仙子，龙虎丹砂觅鍊师。闻道英皇曾驻跸，羽林围猎夜归迟。
满江红 赠友
蔡灿（清代）

门枕清溪，容膝处、数廛茅屋。窗阁外，晚云如拭，晓山如沐。

几两平生风雨屐，一庭寒玉潇湘竹。尽徜徉、坐啸与行吟，无拘束。

芦笋嫩，烹来熟。渔唱断，菱歌续。趁一杯残酒，倒骑黄犊。

稚子欢呼争钓饵，老妻屋角飏新谷。算人间，几个得如君，鸥盟独。
太常引（寿南涧）
辛弃疾（宋代）

君王著意履声间。便令押、紫宸班。今代又尊韩。道吏部、文章泰山。

一杯千岁，问公何事，早伴赤松闲。功业后来看。似江左、风流谢安。
览柳浑汀洲采白蘋之什，因成一章
徐夤（唐代）

采尽汀蘋恨别离，鸳鸯鸂鶒总双飞。月明南浦梦初断，

花落洞庭人未归。天远有书随驿使，夜长无烛照寒机。

年来泣泪知多少，重叠成痕在绣衣。
答郭师圣
冯时行（宋代）

问讯烦书札，情亲语味长。
是非元自定，得失已兼忘。
洗手分僧饭，清心炷佛香。
穷城不假给，何似水云乡。
登秦岭半岩遇雨
钱起（唐代）

屏翳忽腾气，浮阳惨无晖。千峰挂飞雨，百尺摇翠微。

震电闪云径，奔流翻石矶。倚岩假松盖，临水羡荷衣。

不得采苓去，空思乘月归。且怜东皋上，水色侵荆扉。
登京口玉山清音阁
刘元徵（清代）

策杖蹑江巘，临风倚梵楼。秋天出远树，夕照见归舟。

清磬云中发，惊涛槛底流。坐来尘境隔，疑是御风游。
舟次广陵怀寄京都交旧
贺铸（宋代）

朋游冠盖满京华，病客东流迹自赊。
音驿未闻来日下，邻墙不见亦天涯。
尚慙斗粟烦官廪，已指扁舟是我家。
莫谓因风无可寄，雪梅开遍腊前花。
浣溪沙（陈虚中席上和李商老雪词）
谢薖（宋代）

柳絮随风散漫飞。檐冰成柱粟生肌。力排寒气赖金卮。

赋丽谁生梁苑客，调高难和郢中词。且烦呵笔写乌丝。
依前韵呈府判 其三
徐鹿卿（宋代）

发舒生意烟花外，酝酿丰年雨意中。关决郡条知有助，故应千里化文翁。
次韵黄子虚同饮葛次颜家酿玉友
沈与求（宋代）

先生早年忘扫白，懶饭青菁借颜色。
独馀欢伯为友朋，熟不暇篘巾自沥。
何须引泉连百井，饮莽长虹太豪猛。
细斟玉筹滑无声，酌我应怜官独冷。
奇篇更写陟厘黄，逼人心地生清凉。
了知二事尽家法，眼馋径索银瓶尝。
我老华池少滋液，年来爱酒如偷蜜。
陶然一醉乐未央，此外要知俱长物。
相期径造君勿违，坐得名胜从忘归。
公侯似闻倦设醴，穆生正恐同分携。
古镜歌
周匡物（唐代）

轩辕铸镜谁将去，曾被良工泻金取。明月中心桂不生，

轻冰面上菱初吐。蛟龙久无雷雨声，鸾凤空踏莓苔舞。

欲向高台对晓开，不知谁是孤光主。
摸鱼儿
马熙（元代）

买陂塘旋栽杨柳，参知绿野机务。春花秋月冬宜雪，夏有芰风荷雨。

亭北渚。更倚棹观鱼，时憩东西屿。掀髯自语。任黄阁丝纶，彤庭剑履，未换涉园趣。

人间世，多少高眠巢许。勋庸终愧伊吕。得闲宰相方为贵，谁识山中诗句。

觞玉醑。看老鹤翩跹，舞入南飞谱。清风万古。是旧隐晞韩，新堂醉白，香满菊花谱。
偈颂三十四首
释如净（宋代）

梅花清晓香，烂熳而借功。
柳线早春浓，日暄而转位。
非那边去，从者里来。
哆哆和和兮主宾妙叶，跛跛挈挈兮偏正全该。
次韵潘都干菊花六首
项安世（宋代）

花草春时迹远，风霜急处心夷。
生怕忱帏收去，粉香脂气薰肌。
沁园春 送杨伯可
陆文圭（元代）

雨足江皋，月满中秋，使客将归。看扁舟空载，贫无长物，破囊收贮，富有新诗。清白传家，怀金不受，洁已从来畏四知。民何幸，尽相安南里，乐业熙熙。谁知经界良规。是三代相传古法遗。要讲明有素，施行不扰，宽严相济，表里无私。惭愧偏州，久淹老子，却怪朝家选用迟。公子去，定致身＊序，接武龙墀。
再次韵杨宰七首
陈造（宋代）

雪英闲澹炯双明，水斛泓渟碧一罂。
小憩山村无与语，熏炉茶鼎闹僧清。
江南逢洛下友人
张乔（唐代）

洛下吟诗侣，南游只有君。
波涛归路见，蟋蟀在船闻。
晓月江城出，晴霞岛树分。
无穷怀古意，岂独绕湘云。
题碧岩亭赠孙尊师
徐铉（宋代）

绝境何人识，高亭万象含。凭轩临树杪，送目极天南。

积霭生泉洞，归云锁石龛。丹霞披翠巘，白鸟带晴岚。

仙去留虚室，龙归涨碧潭。幽岩君独爱，玄味我曾耽。

世上愁何限，人间事久谙。终须脱羁鞅，来此会空谈。
舟中雨望二首
杨万里（宋代）

雨里船中只好眠，不堪景物妒人闲。
岸如玉案平铺却，飣餖真山作假山。
采荔二绝 其二
刘克庄（宋代）

思莼羹豉辞京洛，为海棠花客剑川。帝悯后村翁老病，即家除拜荔枝仙。
己亥夏同陈率庵夜泊蓉湖听雨二首 其二
安鉴培（清代）

云沉月黑雨声稠，勾引骚人一段愁。强起挑灯无意绪，满湖水声压孤舟。
龙兴观金箓建醮（景龙二年）
王翰（唐代）

泰山岩岩兮凌紫氛，中有群仙兮乘白云，

陈金荐璧兮□□□。
十三四用喜雪韵四首 其三
吴潜（宋代）

普博谁云仁道难，剪裁妙巧智之端。都将凡物换英物，尽欲热之成冷之。

色即是空随手灭，恩生于害转头看。大千界里毫光彻，稽首惟应礼屈胖。
宿红土窝茅店
国梁（清代）

夜来星宿一胸罗，风虎吟号掠鬓过。虚室但能容斗帐，此生于物不求多。
偈颂一百二十三首
释普度（宋代）

山前一片闲田地，旷大劫来无界至。
今朝恢复又归来，坐断脚头并脚尾。
东也是，西也是，南北东西无不是。
假中示判官张寺丞王校勘
晏殊（宋代）

元巳清明例未开，小园幽径独徘徊。春寒不定斑斑雨，宿醉难徘滟滟杯。

无可奈何花落去，似曾相识燕归来。游梁赋客多风味，莫惜青钱万选才。
满庭芳 元霄和元翚见寄
华幼武（元代）

万井笙歌，满城灯火，元宵预庆丰年。欢声鼎沸，人气结春烟。

天外冰轮缓转，画楼上、玉漏迟传。鳌山耸，香车宝马，腾踏九重天。

华堂深几许，朱帘半揭，翠幕垂边。似蓬莱宫阙，洞府真仙。

醉倒歌裀舞褥，风流处、玉笋金莲。争知道，十年兵燹，把酒酹风前。
小笛弄
陈陶（唐代）

一尺玲珑握中翠，仙娥月浦呼龙子。五夜流珠粲梦卿，

九青鸾倚洪崖醉。丹穴饥儿笑风雨，娲皇碧玉星星语。

蛇蝎愁闻骨髓寒，江山恨老眠秋雾。绮席鸳鸯冷朱翠，

星流露泫谁驱使。江南一曲罢伶伦，芙蓉水殿春风起。
寒食礼先师真五首 其二
释清远（宋代）

一悟吾师心便息，信门入处还无入。二十年中事密如，向人殊不劳心力。
绝荤
宋祁（宋代）

多年卧病厌腥{左月右娄}，香饭初依竺国流。
宣父蒲葅真可学，钟岏蚶蛎更无求。
炉销午篆天花泊，几隐宵灯偈叶留。
割肉炰羔非我事，此身今悟一浮沤。
咏月
文同（宋代）

见说楼台满玉波，中间惟只锁孀娥。
可怜八万二千户，每到缺时争奈何。
吟诗
俞桂（宋代）

渔溪僻好只吟诗，此意还须识者知。
自古岛郊贫彻骨，诗逢穷处始为奇。
戏语
成辅端（唐代）

秦地城池二百年，何期如此贱田园。

一顷麦苗硕伍米，三间堂屋二千钱。
江城子 袁沤波属题鱼千里室图
吴湖帆（清代）

十年一梦旧山川。忆前欢。总茫然。几度危阑，倚遍莫能传。

翰墨情关遗研好，初未了，了因缘。

闭门高卧有袁安。雪漫漫。乐鱼渊。千里沤波，咫尺且盘桓。

三绝诗书图画外，眉黛扫，共婵娟。
送饶漕
高斯得（宋代）

已催四牡使騑归，江汉旋歌命召诗。
借问仪庭集鸾凤，何如当道卧熊罴。
柳迎士行成阴密，楼得元规发兴奇。
少待边亭永清晏，却归簪笔侍龙墀。
送李端（一作卢纶诗）
严维（唐代）

故关衰草遍，离别正堪悲。路出寒云外，人归暮雪时。
少孤为客早，多难识君迟。掩泣空相向，风尘何所期。
逍遥咏 其二十
赵炅（宋代）

大底缘由比类深，能中此道费光阴。若知浊浪澄清水，不达浮生认白金。

走作真珠藏妙理，究推神室好相寻。功成稳审时间用，变转无穷重古今。
偶作
杨简（宋代）

有心切勿却钩玄，钩得玄来在外边。
可以罢休依本分，孝慈忠仍乃天然。
此天然处不亦妙，费尽思量却不到。
有时父召急超前，不觉不知造渊奥。
此时合勒承认状，从古痴顽何不晓。
水调歌头（千叶红梅送史君）
陈造（宋代）

胜日探梅去，邂逅得奇观。南枝的皪，陡觉品俗又香慳。曾是瑶妃清瘦，帝与金丹换骨，酒韵上韶颜。百叠侈罗袂，小立耐春寒。

凝香地，古仙伯，玉尘闲。烦公持并三友，秀色更堪餐。定笑芙蓉骚客，认作东风桃杏，醉眼自相谩。想见落诗笔，字字漱龙兰。
酬陆员外歙州许员外郢州二使君
武元衡（唐代）

吴洲云海接，楚驿梦林长。符节分忧重，鹓鸿去路翔。

艳歌愁翠黛，宝瑟韵清商。洲草遥池合，春风晓旆张。

晋臣多乐广，汉主识冯唐。不作经年别，离魂亦未伤。
颂十玄谈·一色
释印肃（宋代）

玄玄玄处亦须呵，喝断乌江返碧波。
寄语东吴诸父老，不如闻早念弥陀。
桃源忆故人·园林万木凋零尽
佚名（宋代）

园林万木凋零尽。惟是寒梅香喷。不许雪霜欺损。迥有天然性。南枝渐吐红苞嫩。冠绝夭桃繁杏。不记故人音信。对景成离恨。
偈颂九十三首
释梵琮（宋代）

直进直出，直行直用。
瞥转玄关，百发百中。
追次米元章游焦山韵寄度上人
周孚（宋代）

一别几晦朔，向絺今复裘。相思未能往，四序忽已周。

缅惟君所未，苍波绕孤洲。枯筇支老病，尝得一再游。

风轩纳飞鸟，烟涯辨归牛。旧游固在兹，惨惨增离忧。

剧思脱尘累，去作十日留。枯桑号寒风，断岸维败舟。

骑衡古有戒，谁复知我愁。遥瞻经行处，寒山卧苍虬。

惟子妙词章，出语鲠不柔。向来昼澈辈，许子参其流。

江山固自佳，况复更凛秋。玉唾叠箱籯，以暗未肯投。

不应结绿价，敢以燕石雠。封题定何时，思子今白头。
浣沙溪（张宜兴生日）
赵彦端（宋代）

花县双凫缥缈仙。家庭椿树正苍然。斑衣举酒大人前。

袅袅凉风供扇枕，悠悠飞露湿丛萱。醉扶黄发弄曾玄。
来日苦短黄子邕同赋 其一
刘炳（明代）

来日苦短，去日苦长。人生如朝露，不如啸歌置酒临高堂。

春风不到九泉下，盛年一去难再芳，老行及之徒悲伤。
石洞二首
李流谦（宋代）

香雾团成盖，茶花白胜酥。
对书閒境界，觅句静工夫。
客信因鱼得，归程约雁俱。
庭前海棠树，尚及一看无。
偈颂一百三十三首 其四十
释法薰（宋代）

钟山乍住，百事随宜。无可不可，左之右之。些子不通方处，料想诸人未知。
汴京
姚望之（宋代）

蛇豕腥膻经几年，故都宫阙尚巍然。
八陵苍莽知何地，九庙英灵如在天。
重整六军严宿卫，旋兴百堵慰氓编。
微臣董役惭无补，拟绘新图献榻前。
明皇
钱惟演（宋代）

山上汤泉架玉梁，云中复道拂瑶光。
丝囊暗结三危露，翠幰时遗百和香。
枉是金鸡亲便坐，更抛珠被掩方床。
匆匆一曲凉州罢，万里桥边见夕阳。
喜雨和任判官奉呈太守
刘攽（宋代）

愆阳历冬序，入春日光赤。原野为之焦，无复青青麦。

明廷恤农功，诏旨怀悯恻。谁能共此忧，惟良二千石。

祷祠遍群望，百神潜率职。迅雷出深渊，密云会将夕。

应龙不无神，女鲜罪所极。滂沲浃宇宙，变化才瞬息。

矧兹颢穹意，岂独垂沛泽。尝听君平言，以兹消薄蚀。

周宣成阳事，往往在简籍。不闻二美具，介福逾万亿。

三农耒耜出，自此丰黍稷。使君凭熊轩，劝耕驻阡陌。

上客歌吉祥，清文缀环璧。我岂击壤翁，不能知帝力。

斐然遂成章，聊用同悦怿。
瀑布
刘子翚（宋代）

路穷岩瀑挂，爽气净尘纷。
溜险时依壁，源高半隔云。
入池惊练尽，触石听雷分。
接胜多幽侣，筇声破藓纹。
苦热
王令（宋代）

土燥木根焦，禽穷自拔毛。
龙遗赤日走，天避火云高。
虎惧千山炽，鲸忧四海熬。
风微不饱腹，蝉亦为身号。
卓牌子慢（中秋次田不伐韵）
杨无咎（宋代）

西楼天将晚。流素月、寒光正满。楼上笑揖姮娥，似看罗袜尘生，鬓云风乱。珠帘终夕卷。判不寐、阑干赁暖。好在影落清尊，冷侵香幄，欢余未教人散。
衢州杂兴二首
叶适（宋代）

樊梅野雪扫成泥，桃李纷纷照旧蹊。
行子束书轻驷马，主人炊蓐候鸣鸡。
丰年囹圄荒蓬藋，万里耕桑接町畦。
堪笑府儒何用此，只今飘转楚江西。
山路感怀
许丽京（清代）

匹刀盘纡石径中，飞泉如雪下青空。龙藏大壑春多雨，虎过平林昼有风。

草树已迷高士宅，丹青犹耸梵王宫。流连何处无光景，却恨生涯类转蓬。
菩萨蛮
张秀端（清代）

雨馀深院香风细。茶烟一缕花间曳。明月不曾来。露华凝暗苔。

玉罗衫子薄。莫凭栏杆角。几点小流萤。檐前杂乱星。
哭大金吾张璩子 其一
岑徵（明代）

平陵歌歇主恩深，袋繫金鱼掌羽林。半壁天南谁合烬，十年湘羽独行吟。

吴门未遂吹萧愿，黄土先摧裹革心。惆怅知音人已远，断肠谁识伯牙琴。
善卷先生坛
蔡昆（唐代）

几到坛边登阁望，因思遗迹咏今朝。

当时为有重华出，不是先生傲帝尧。
遁溪
释行海（宋代）

白石矶头鹭一丛，隔烟何处夕阳钟。青山两岸人家少，不种桃花只种松。
江城子 前作五月十二日寿万拙齐词，意有未
谢应芳（元代）

去年今日访庞公。也匆匆。去城中。回首青山，带雨汗颜同。茅屋破来风转急，愁杀我，浣花翁。今年一笑喜相逢。海榴红。照帘栊。休把闲愁，牵系废歌钟。请看灰飞千里草，金满坞，总成空。
舍北行饭书触目
陆游（宋代）

落雁昏鸦集远洲，青林红树拥平畴。
意行舍北三叉路，闲看桥西一片秋。
小妇破烟撑去艇，丫童棋笛唤归牛。
形容野景无余思，自怪痴顽不解愁。
避乱途中
严羽（宋代）

回首兵戈地，遗黎见几人。他乡空白发，故国又青春。

多难堪长客，偷生愧此身。本无匡济略，叹息谩伤神。
题十咏堂
赵善宣（宋代）

十咏名堂岁月深，我来访古辟荆榛。依村结屋临山址，种柳寻荆傍水滨。

珠玉旧传清唱在，沧浪初棹绿波新。此心乐与邦人共，要使浑如郡北春。
磨镜
陈耆卿（宋代）

蠹蚀宁堪久，挂揩长恨迟。
浮云手底尽，明月眼中移。
鉴垢浑能治，心尘不解医。
休云磨者贱，此百主人师。
兴龙节口号 其一
陆佃（宋代）

祥云好色近蓬莱，列辟称觞广殿开。乐奏九成丹凤降，香焚百和玉龙来。

三农腊雪方呈瑞，万国春风已暗回。共祝圣君千万寿，年年长奉白云杯。
存方寸地
胡仲弓（宋代）

此心仅方寸，去天唯咫尺。
欲付子孙耕，先自竭吾力。
至上基祖坟
卫宗武（宋代）

小迳入山村，行行及墓门。
丰林俱易种，古木失常尊。
重怅松楸地，多为荆棘原。
青青一抔土，马鬣喜犹存。
丈草
杨孚（两汉）

丈草作酒，能成其味。以金买草，不言其贵。
雨夜
陆游（宋代）

北风吹雨乱疏钟，蔌蔌灯花破碎红。
孤梦正行天一握，高城俄报鼓三通。
衰迟空抱屠龙技，豪俊谁收汗马功？但愿舆图早来复，白头敢望起云中。
依韵奉和司徒侍中龙兴灯夕
史卫卿（宋代）

宝炬燃红映百坊，佛灯相照有余光。
樽前尽被公孙礼，席上惟余处士狂。
午夜笙歌欢是伯，几家帘幕醉成乡。
都人犹怕春宵短，共乐何妨舞袖长。
寻白石山真禅师旧草堂
刘长卿（唐代）

惆怅云山暮，闲门独不开。何时飞杖锡，终日闭苍苔。

隔岭春犹在，无人燕亦来。谁堪暝投处，空复一猿哀。
和叶徵君见寄二首
曹勋（宋代）

庵扉深向白云隈，尘外朋游首重回。
三叠琴心融内景，一窗宴坐蕴真胎。
雨催芝术依微绿，花发菖蒲积渐开。
寄语道人端有待，莫留水榭与风台。
次韵王忠玉游虎丘绝句三首
苏轼（宋代）

舞衫歌扇转头空，只有青山杳霭中。
若共吴王斗百草，使君未敢借惊鸿。
为超然道人作云卧庵 其一
韩驹（宋代）

窣堵西头屋数楹，知君卧占一溪云。老夫亦有缘云兴，应为情亲肯见分。
次韵题张氏耆逸堂
汪炎昶（宋代）

游戏壶天岁月深，人间又见谪仙人。镜中商岭飘萧发，物外箕山自在身。

安石少徒轻冕绂，伏波老未厌风尘。输君物外全双美，洛社耆英汉逸民。
乃奇禅师约同臞庵先过楚禅即事
德新（清代）

几竿修竹一泓池，陇畔柴扉片石支。有客未来茶已熟，閒将蕉叶写新诗。
题刑部马员外修行里南街新居
姚合（唐代）

帝里谁无宅，青山只属君。闲窗连竹色，幽砌上苔文。

远近高低树，东西南北云。朝朝常独见，免被四邻分。
茅屋为秋风所破歌
杜甫（唐代）

八月秋高风怒号，卷我屋上三重茅。茅飞渡江洒江郊，高者挂罥长林梢，下者飘转沉塘坳。
南村群童欺我老无力，忍能对面为盗贼。公然抱茅入竹去，唇焦口燥呼不得，归来倚杖自叹息。
俄顷风定云墨色，秋天漠漠向昏黑。布衾多年冷似铁，娇儿恶卧踏里裂。床头屋漏无干处，雨脚如麻未断绝。自经丧乱少睡眠，长夜沾湿何由彻！
安得广厦千万间，大庇天下寒士俱欢颜！风雨不动安如山。呜呼！何时眼前突兀见此屋，吾庐独破受冻死亦足！(亦足 一作：意足)
追忆征西幕中旧事
陆游（宋代）

关辅遗民意可伤，蜡封三寸绢书黄。
亦知虏法如秦酷，列圣恩深不忍忘。
清平乐（题平沙落雁图）
张炎（宋代）

平沙流水。叶老芦花未。落雁无声还有字。一片潇湘古意。

扁舟记得幽寻。相寻只在□□。莫趁春风飞去，玉关夜雪犹深。
仆射侍中
文彦博（宋代）

上相寻芳驻画轮，华貂玉节耀松筠。二南雅丽音盈耳，八体遒妍妙入神。

鲁壁再传科斗字，稽山长咏永和春。小园从此增光价，一室荧煌照乘珍。
点绛唇
寇准（宋代）

水陌轻寒，社公雨足东风慢。定巢新燕。湿雨穿花转。象尺熏炉，拂晓停针线。愁蛾浅。飞红零乱。侧卧珠帘卷。
昌言有咏石发诗三章模写精楷难复加仆虽未睹
司马光（宋代）

琅菜来从若木边，非膏非沐绿宛延。
玉盘委积羞嘉客，不是陶家无馔钱。
赠张敏叔
徐积（宋代）

张家船上雪压篷，船头船尾堆玉虹。此时半夜明月中，有人两脚登云空。

其人便是吟哦客，能作清诗无俗格。更向孤舟雪里吟，一生多难头先白。

白毛吟处彻骨清，喉咙往往生寒冰。可能乘兴到南郭，戴家为子烧破琴。
琵琶亭
王十朋（宋代）

系舟琵琶秋水深，夜静不闻琵琶音。往来多少商妇怨，世无司马谁沾襟。
题华藏环峰阁
强至（宋代）

精蓝已尘外，飞阁更云端。
只见苍山合，宁知紫宙宽。
客游追汗漫，诗思等巑屼。
大士安禅后，何人此倚栏。
雪中
陆游（宋代）

忽忽悲穷处，悠悠感岁华。
暮云如泼墨，春雪不成花。
眼涩灯生晕，诗成字半斜。
残尊已倾尽，试起问东家。
余寿平前辈以直言被谗出守思恩奉赠三律 其一
夏孙桐（清代）

风棱峭厉振台声，班马俄为万里行。疾恶鹰鹯常自奋，当关虎豹为谁狞。

迁除特异觇朝局，章疏多传待世评。谈笑窥君神不懦，故应揽辔一澄清。
望江南 别情
吴森札（清代）

人去也，晚霁送行舟。欲倩远山留落日，待登高阁怯新秋。

满目是离愁。
庚戌七月九日晡时钦奉御笔宣唤赋此
苏伯衡（明代）

玄霜湿露动龙香，水殿书题爱晚凉。虮虱小臣惟感愧，姓名衣披五云章。
送进士苗纵归紫逻山居
司马扎（唐代）

汝上多奇山，高怀惬清境。
强来干名地，冠带不能整。
常言梦归处，泉石寒更静。
鹤声夜无人，空月随松影。
今朝抛我去，春物伤明景。
怅望相送还，微阳在东岭。
时升见惠芍药三朵作诗谢之二首
郭印（宋代）

婢妾纷纷只谩争，美人后出更倾城。
东君可是多情思，留取妖容作饯行。
西江月 西阁有怀
沈谦（清代）

水选孤村寂静，山连小阁清虚。坐来空翠湿衣裾。

一霎溟濛似雨。

傍柳时移宿鸟，衔花欲上游鱼。窥帘新月暮寒馀。

也照飞琼伴侣。
【仙吕】一半儿　拟美人八咏　春梦
查德卿（元代）

梨花云绕锦香亭，胡蝶春融软玉屏，花外鸟啼三四声。梦初惊，一半儿昏迷
一半儿醒。　春困
琐窗人静日初曛，宝鼎香消火尚温，斜倚绣床深闭门。眼昏昏，一半儿微开
一半儿盹。　春妆
自将杨柳品题人，笑捻花枝比较春，输与海棠三四分。再偷匀，一半儿胭脂
一半儿粉。　春愁
厌听野鹊语雕檐，怕见杨花扑绣帘，拈起绣针还倒拈。两眉尖，一半儿微舒
一半儿敛。　春醉
海棠红晕润初妍，杨柳纤腰舞自偏，笑倚玉奴娇欲眠。粉郎前，一半儿支吾
一半儿软。　春绣
绿窗时有唾茸粘，银甲频将彩线ㄎ，绣到凤凰心自嫌。按春纤，一半儿端相
一半儿掩。　春夜
柳绵扑槛晚风轻，花影横窗淡月明，翠被麝兰薰梦醒。最关情，一半儿温温
一半儿冷。　春情
自调花露染霜毫，一种春心无处托，欲写写残三四遭。絮叨叨，一半儿连真
一半儿草。
题师韫轩后楼 
笋山刺史（清代）

琼楼高耸石栏斜，列坐流殇次水涯。胜集补修三日禊，春风正放一林花。

醉醒不敢分人我，清浊常思托袈裟。白发衣衿尘土在，强颜随分谱年华。
送客赴边任
李龏（金朝）

山阳今近敌，君去酒当呼。不为留行役，闲因说道途。

春沙邮骑老，夜雨戍楼孤。袖里酬君剑，须将示丈夫。
寄楞严大师
文同（宋代）

锦官城里寺，一室若云峰。
水缩秋吟鼎，霜低夜讲松。
住斋尘入钵，出定藓生筇。
曾听三摩义，居常梦晓钟。
赠刘明远
徐照（宋代）

一生嫌世俗，不向市中居。
既是未攀桂，却堪同钓鱼。
疾除禅老药，诗答野人书。
又说成丹鼎，吾生愧不如。
晚春即事 其二
韩淲（宋代）

山气苍茫琐寂寥，弄云吹雨半潇潇。涧声不断波流急，更听风前婆饼焦。
感遇诗三十八首 其二十八
陈子昂（唐代）

昔日章华宴，荆王乐荒淫。霓旌翠羽盖，射兕云梦林。

朅来高唐观，怅望云阳岑。雄图今何在？黄雀空哀吟。
斗酒同小诗送杨君圣四绝 其一
孙觌（宋代）

糟床滟滟玉虹流，洗尽胸中万斛愁。待看百篇供太白，不将一斗换凉州。
题杨补之十梅 其八 落
徐贲（元代）

或随流水或随风，一片西飞一片东。何似得沾香额上，艳妆犹说寿阳宫。
和陶渊明杂诗 其五
戴良（元代）

东汉有两士，幼安与程喜。爰得交友心，知音乃余事。

伯牙绝其弦，岂亦会斯意。如何百代下，不与昔人值。

涉江采芳馨，颓波正奔驶。四顾无寄者，三嗅复弃置。
舟中怀夔门亲旧八绝 其七 卢智子
项安世（宋代）

圣门坦坦万人行，欲入先须去路明。为报只今卢智子，莫教辜负项先生。
寿范漕 其四
吴泳（宋代）

鹰鹯好弹击，自谓居使之。凤凰不鸷搏，群狡亦莫欺。

但使德意多，何用风采为。西台十六州，人自春熙熙。
赠一上人
吕本中（宋代）

偶从岭峤转江东，得向疏山见一公。所至共游常草草，尔来相遇更匆匆。

晁郎埋骨虚无里，璧老收声苍莽中。二十馀年往还事，半随秋雁落寒空。
俞清老挽词二首 其二
李之仪（宋代）

寒食相披拂，方时欲适然。君应寻故约，我亦赴新阡。

但怪沈来雁，那知已逝川。风流有千里，未愧昔人贤。
送李坚甫中舍奉使还阙
文同（宋代）

曾歌出塞愁，又遣使西州。
去国星辰动，还家岁月流。
褒斜新路晚，鄠杜故园秋。
归对延和殿，从容问讲求。
记杂画·醉钟馗
刘克庄（宋代）

坠帻长须丑，遗靴一足濡。
不须诃小鬼，烂醉要渠扶。
感怀
朱熹（宋代）

经济夙所尚，隐沦非素期。几年霜露感，白发忽已垂。

凿井北山阯，耕田南涧湄。乾坤极浩荡，岁晚将何之。
病中步入蔡公桥村落间
董嗣杲（宋代）

水浅篙师劳，况值夏日炎。
舟维蔡桥晚，扶行御顽痁。
谁期村疃中，双屐苔花粘。
同行幸同志，出语无猜嫌。
晓霞晚必雨，故老尝所占。
两行桑麻香，农计得尽觇。
偶闻读书声，白叟依茅檐。
自奋力稼耕，其志方隐潛。
延我坐俄顷，障日西垂帘。
竹床半已弊，暂睡亦安恬。
传酒强我饮，饮绝徒掀髯。
神思偶尔清，吟兴为此添。
余惠叔访旧
戴复古（宋代）

扁舟访旧入横塘，新柳今如旧柳长。
室迩入遥春寂寂，风流云散事茫茫。
纵题红叶随流水，谁弄青梅出短墙。
政是沈郎愁绝处，杜鹃不断叫斜阳。
商人
吴融（唐代）

百尺竿头五两斜，此生何处不为家。
北抛衡岳南过雁，朝发襄阳暮看花。
蹭蹬也应无陆地，团圆应觉有天涯。
随风逐浪年年别，却笑如期八月槎。
答问诗十二篇寄呈满子权其五耒问斧
王令（宋代）

子斧谁尔为，黑白大分别。
朝伐一樗死，暮伐千樗孽。
尔终不自谋，几日不缺折。
怀旧
陆游（宋代）

回龙寺壁看维摩，最得曹吴笔意多。
风雨尘埃昏欲尽，何人更著手摩挲？
循梅道中遣人如江南走笔寄诸季十首 其七
李纲（宋代）

常笑晋南渡，区区营一隅。近传胡骑扰，未觉古人迂。

谈笑北支勒，指麾西破苻。凄凉王谢后，继踵岂真无。
月夜怀徐冰壑
顾逢（宋代）

静掩书斋对短檠，夜深风露逼人清。
遥思万壑千山里，猿正啼时月正明。
游九锁
沈中行（宋代）

青山倚天分九峰，或踞虎豹蟠蛟龙。
奔霆白昼鞭玉虹，铁花冰激青蒙蒙。
中有浩劫元皇宫，彷佛崑阆双衡嵩。
洞门谁制烟霞封，玉鼠石燕巢嵌空。
列炬仰见仙人踪，枰棋布子局未终。
冥怀欲唤洪崖翁，共翳紫凤骖飞鸿。
笑弱水三万里，他年相见方壶中。
玉照东西两轩有红梅及千叶缃梅未经题咏倒用
张镃（宋代）

方诸台耸日边云，望拜青童上相君。
侍女百千皆绛服，恰如檐外树纷纷。
游仙词三十三首
王镃（宋代）

飞佩乘风海上游，鹿洲有路透炎州。
仙人养就千年鼠，时采长毛织火裘。
杂咏六言八首 其二
刘克庄（宋代）

台卿遗令画赞，渊明祭文挽诗。乍可裸尸仰药，勿求敕葬宣医。
六月初七日雨小止游蒲溪临独木桥而还
张嵲（宋代）

石岩两相束，竹树交柯绿。
因听林外声，遂来幽涧曲。
湿烟深不散，浅濑漂寒玉。
木杪见云生，前峰聊注目。
留别陈蛰公先生
苏镜潭（清代）

数从羁馆接清扬，招饮时过绿野堂。庑下相庄梁妇案，橐中深愧陆生装。

家贫计岂佣书拙，时乱身偏作客强。凄绝当年王谢燕，春归犹自恋雕梁。
秋风叹（燕瑶池）
贺铸（宋代）

琼钩褰幔。秋风观。漫漫。白云联度河汉。长宵半。参旗烂烂。何时旦。

命闺人、金徽重按。商歌弹。依稀广陵清散。低眉叹。危弦未断。肠先断。
挽陈氏夫人
华镇（宋代）

纯贞谢琢磨，报施竟无讹。义守三从固，身膺五福多。

有言贻綵服，无恨属颓波。行路惟称叹，宁悲薤露歌。
吴淞江归棹
沈谨学（清代）

淞波一片冷秋光，帆影低斜挂夕阳。遥指水云村缺里，接天红叶是枫庄。
为朱久香少宰画花间补读图二首 其二
陈式金（清代）

急流勇退赋閒居，一卷长携花底书。好学真同袁伯业，肯将踪迹混樵渔。
梦归
舒岳祥（宋代）

独行东阪茅茨屋，回望西墙竹树坡。愁杀曛黄归路远，兵残人少髑髅多。
酹江月·秋夕兴元使院作用东坡赤壁韵
胡世将（宋代）

神州沉陆，问谁是、一范一韩人物。北望长安应不见，抛却关西物壁。塞马晨嘶，胡笳夕引，赢得头如雪。三秦往事，只数汉家三杰。
试看百二山河，奈君门万里，六师不发。阃外何人，回首处、铁骑千群都灭。拜将台欹，怀贤阁杳，空指冲冠发。阑干拍遍，独对中天明月。
次韵谢武靖伯惠茉莉茶二首 其二
储巏（明代）

茉莉香浮碧椀新，枪旗犹带建安春。何人更汲中泠水，来饷松厅病暑人。
昌甫诗以杨朴契玄断送头皮语说病亦昌甫郑州乡里人也次韵
韩淲（宋代）

契玄东里一遗民，落拓颠狂混俗人。自是本朝全盛际，至今拈起话常新。
和韵留别
性道人（清代）

易水兴歌泪欲弹，孤舟残烛梦阑珊。篷窗寥落凭谁慰，歧路萧条强自宽。

碧草寒烟江上画，野蔬村酒客中餐。更怜此夜溪前月，愁杀离人不忍看。
秋怀六首
洪迈（宋代）

市朝富危机，匹夫死冯河。
何如狎鸥子，烟雨同一波。
行藏各有赵，不在相诋诃。
我师陋巷人，千古冠四科。
题宋徽宗画狸奴衔鱼图
钱惟善（元代）

徽庙宸翰世已无，衔鱼随意写狸奴。鸾舆北狩知何处，惆怅春风看画图。
重登君山偶成四律以博同游诸子一粲 其四
缪葆忠（清代）

青衫落拓几人知，又向山神寄所思。鸦点萧疏衔夕照，雁行飘泊各天涯。

泉鸣深涧桓伊逐，风卷灵旂柳设祠。独镇洞庭八百里，千秋砥柱障清时。
过驻节桥读东阜刘远夫公碑文怆然有感
杨慎（明代）

溪尾水沄沄，峰头正夕曛。含栖经驻节，洒泪读遗文。

桥南花如浣花好，桥北油油生碧草。草色逐年新，花开又一春。

可怜东阜客，今作北邙尘。忆昨锦江离别处，江边手折垂杨树。

千里还乡不见君，断肠邻笛山阳赋。
卜算子
刘克庄（宋代）

自入玄门户，寂寂清虚做。静里披搜四假身，勘破尘行路。

悟上还重悟，得得真闲趣。收住身中无价真，岂逐人情去。
独游 其一
潘咨（清代）

早起一杯颜已酡，衰年孤抱更嵯峨。袖书行到见山处，遇寺频因访菊过。

篾叟岂惟完太璞，钓徒谁可付青蓑。秋光亦似阳春曲，有我间吟不要多。
闰月望夕京兆衙斋坐月 其二
孙德祖（清代）

浙水三千里，蓬山一万重。流年如激箭，深夜又闻钟。

客思沾裳易，家书下笔慵。清辉空复好，见汝更愁侬。
西江月·紫素全如玉琢
范智闻（宋代）

紫素全如玉琢，清音不假金妆。海沈时许试芬芳。仿佛云飞仙掌。烟缕不愁凄断，宝钗还与商量。佳人特特为翻香。图得氤氲重上。
题廓见亭
朱松（宋代）

危栏缥缈跨鸿濛，城郭溪山一览空。何处更容君著眼，大千浑在六窗中。
寒山背身立赞
释智愚（宋代）

骂丰干，是者汉。竹筒盛菜柦，指出教人见。其实只要知机，不欲彰头露面。
夕次旧吴
骆宾王（唐代）

维舟背楚服，振策下吴畿。盛德弘三让，雄图枕九围。

黄池通霸迹，赤壁畅戎威。文物俄迁谢，英灵有盛衰。

行叹鸱夷没，遽惜湛卢飞。地古烟尘暗，年深馆宇稀。

山川四望是，人事一朝非。悬剑空留信，亡珠尚识机。

郑风遥可托，关月眇难依。西北云逾滞，东南气转微。

徒怀伯通隐，多谢买臣归。唯有荒台露，薄暮湿征衣。
游惠宗寺题磨崖
何清（明代）

春郊极目思悠悠，风景元来第一州。山势北从衡岳起，水声东向海天流。

树连洲渚城烟静，峰插云霄野思幽。怪得地多英俊士，南轩曾有读书楼。
和太守叔康以诗答桃
韦骧（宋代）

铃阁挥毫写浩才，云笺艳艳发松煤。桃投愧匪千年种，瑶报荣誇十袭开。

目送武陵佳实去，耳听清庙雅音来。不龟献药尝封地，未似芹诚致赠瑰。
小景
陈某（宋代）

山迥云垂野，江空水接天。
西风陶令宅，落日季鹰船。
愁绪丹心外，归心白雁前。
如何倦游客，犹是未归年。
云际亭
司马光（宋代）

高齐杳冥际，迥与世尘违。
席上山河近，天边桑柘微。
人间已飘洒，栋里始纷霏。
草树收残照，逍遥久未归。
菩萨蛮
楼夫（宋代）

丝丝杨柳莺声近。晚风吹过秋千影。寒色一帘轻。灯残梦不成。

耳边消息在。笑指花梢待。又是不归来。满庭花自开。
太湖诗。晓次神景宫
皮日休（唐代）

夜半幽梦中，扁舟似凫跃。晓来到何许，俄倚包山脚。

三百六十丈，攒空利如削。遐瞻但徙倚，欲上先矍铄。

浓露湿莎裳，浅泉渐草屩。行行未一里，节境转寂寞。

静径侵泬寥，仙扉傍岩崿。松声正凊绝，海日方照灼。

欻临幽虚天，万想皆摆落。坛灵有芝菌，殿圣无鸟雀。

琼帏自回旋，锦旌空粲错。鼎气为龙虎，香烟混丹雘.

凝看出次云，默听语时鹤。绿书不可注，云笈应无钥。

晴来鸟思喜，崦里花光弱。天籁如击琴，泉声似摐铎。

清斋洞前院，敢负玄科约。空中悉羽章，地上皆灵药。

金醴可酣畅，玉豉堪咀嚼。存心服燕胎，叩齿读龙蹻.

福地七十二，兹焉永堪托。在兽乏虎貙，于虫不毒蠚。

尝闻择骨录，仙志非可作。绿肠既朱髓，青肝复紫络。

伊余乏此相，天与形貌恶。每嗟原宪瘇，常苦齐侯疟。

终然合委顿，刚亦慕寥廓。三茅亦常住，竟与珪组薄。

欲问包山神，来赊少岩壑。
南家桃
元稹（唐代）

南家桃树深红色，日照露光看不得。树小花狂风易不，

一夜风不满墙北。离人自有经时别，眼前落花心叹息。

更待明年花满枝，一年迢递空相忆。
恨意联句
皎然（唐代）

同心同县不相见， ——疾（失姓）

独采蘼芜咏团扇。 ——严伯均

莫听东邻捣霜练， ——皎然

远忆征人泪如霰。 ——澄（失姓）

长信空阶荒草遍， ——从心（失姓）

明妃初别昭阳殿。 ——杭（失姓）
赋得春赖闰加添得春字
赖世观（清代）

犹是东风转，浑添几度春。时兼天气闰，景写露华新。

蝶使迷前恨，蜂媒话宿因。阳回饶上巳，斗指向双辰。

隔树莺啼乱，疏帘燕掠频。烟深杨柳暗，雾重杏花匀。

婪尾林中路，鳌头宴里人。料知桐叶绽，暮霭散香尘。
後陵永庆院在大西门外不及一里盖王建墓也有
陆游（宋代）

陵阙凄凉俯旧邦，恨流衮衮似长江。
穿残已叹金凫尽，缺落空余石马双。
攫饭饥乌占寺鼓，避人飞鼠上经幢。
阿和乳臭崇韬耄，堪笑昏童束手降。
次韵宋都运庆豳学成
李新（宋代）

我昨行邠郊，徒驭颜色欣。
周道日已远，犹复见仁人。
所挟一世旧，至前岂无因。
载赓七月诗，古风亦已臻。
如今天上士，气伟而多闻。
政成泮宫新，要起后学勤。
加我以数年，便与张范邻。
明当游泾河，即是泗水滨。
即事君子堂五首
白玉蟾（宋代）

自点雌黄改自诗，苧衣不著著蕉衣。
前山何故枯松上，半月巢空鹤不归。
探春令
赵长卿（宋代）

溪桥山路。竹篱茅舍，凄凉风雨。被摧残沮挫，精神依旧，无奈相思苦。

东君故与收拾取。忍教他尘土。向绿窗绣户，朱栏歇、雨孱风瘦，雪欺霜妒，时光牢落。怎奈向、天与孤高出众，一任傍人恶。

凡花且莫相嘲谑。尽强伊寂寞。便饶他、百计千方做就，酝藉如何学。
秋怀 其二
蒋敦复（清代）

旧日风尘骏马图，不成依样画胡卢。愁来名士呼鹦鹉，行到空山听鹧鸪。

把酒天高何处问，谈兵人笑此才粗。匆匆一掷成孤注，悔煞黄金赚博徒。
次韵徐监岳四首
陈造（宋代）

抱枝山鸟虽好音，未放红糁黏青林。
东风一扫寒雨尽，羲驭明晦云移阴。
嶝岭熹晴乱屏合，涟漪湛渌半篙深。
翩跹舟子得我羡，笑傲山影眠波心。
次韵仲至雪
韩淲（宋代）

寒力嘘云积渐生，倚梅偎柳大多情。望迷鳷鹊光先起，戏就狻猊势亦狞。

字字添酥惊怕晚，丝丝弄粉恶差明。谪仙檐下人谁画，更著飞花舞落英。
拟古
董嗣杲（宋代）

海上采珠人，惟视夜光吐。
携持以为珍，美价重合浦。
异哉足照乘，殷勤献明主。
远物奈不宝，弃之犹粪土。
偕周伯弜题天申宫苏文忠公画像
黄文雷（宋代）

大泽沾荒裔，灵山识老臣。
微茫云外迹，衰病瘴中身。
湿草寒碑夕，晴花午殿春。
高檐风雨断，犹避六丁神。
发朱砂庵径观音岩登石人峰
周准（清代）

言探黝山奇，早别朱砂石。升厓得险境，指示深悚惕。

熟游尚色变，何况远来客。凌空四无倚，投趾不容隙。

壁削缘藤行，崖倾藉人掖。所凭勇往志，不随艰苦易。

幽岩既已经，危峰自不隔。振衣造其巅，奇胜在咫尺。

俯身入烟萝，欲诣仙人宅。
颂古二十首
释道颜（宋代）

东西南北捉虚空，海角天涯信不通。
力尽神疲无处觅，万年松在祝融峰。
凌书和诗复用韵
王十朋（宋代）

人物堂堂大国齐，难窥赐履地东西。心才遇日即倾藿，身或在山谁采藜。

隐德犹能及枯骨，安车行见起磻溪。后生何幸依先达，误辱山公一字题。
二月晦日 其二
韩淲（宋代）

晚色吹云树外明，数枝遥见绿槐生。谁人知我山中住，三月春阴涧水横。
和立春
梅尧臣（宋代）

兹日何所喜，所喜物向荣。
{左巾右祭}缕作翠柳，意先新阳巾。
涂金镂为胜，义不首时轻。
增年已叹老，斗酒聊自倾。
颍州从事西湖亭宴饯
许浑（唐代）

西湖清宴不知回，一曲离歌酒一杯。
城带夕阳闻鼓角，寺临秋水见楼台。
兰堂客散蝉犹噪，桂楫人稀鸟自来。
独想征车过巩洛，此中霜菊绕潭开。
谢真定李密学惠牡丹
韩琦（宋代）

穷边无处睹春荣，咫尺常山似洛城。会得主人将雅意，欲教邻洛伏香名。

全开正弄朝霞色，半谢犹含暮雨情。只上宾筵共一醉，也胜浑不见芳英。
江东韩漕曦道寄杨庭秀所赠诗来求同赋作此寄
陆游（宋代）

三朝巍巍韩侍中，烂然彝鼎书元功。
西戎北狄问安否，九州万里涵春风。
子孙继踵皆将相，我犹及拜西枢公。
顾怜通家略贵贱，劳问教诲均儿童。
西枢有孙又奇伟，凛然太华摩苍穹。
小试玉节江西东，文书如海到手空；政成蒲鞭亦不用，地上钱流仓粟红。
君持此手上廊庙，折冲御侮知从容，桑乾不劳尺箠下，榆关正可丸泥封。
却归故里访遗老，应记山阴九十翁。
天马二首·其一
刘彻（两汉）

太一况，天马下，沾赤汗，沫流赭。
志俶傥，精权奇，籋浮云，晻上驰。
体容与，迣万里，今安匹，龙为友。
本宁谈蜀中用兵后和二首 其一
沈一贯（明代）

夔子当年国，明妃此夕村。温泉通海窟，石壁镇江门。

野哭知谁氏，年饥守故原。啼乌声未歇，犹和断肠猿。
次韵答九弟首夏郊园即事 其四
李彭（宋代）

何须痛诋程不识，未用亲摩史谒居。昔时万事愁眉外，顿觉幽怀常晏如。
山居十二首
淳藏王（宋代）

坐石已知毛骨冷，漱泉长觉齿牙清。
个中有味忘归念，身老无馀合此情。
少冯得蕙二本分一见供
吴则礼（宋代）

春尽盱眙天水昏，一年幽事要人论。
阿冯端起北湖想，故遣九荂来晤言。
送徐先生归蜀
张籍（唐代）

日暮远归处，云间仙观钟。唯持青玉牒，独立碧鸡峰。

阴涧长收乳，寒泉旧养龙。几时因卖药，得向海边逢。
寿甘翰臣七十
陈曾寿（清代）

江海阅万流，人物渺然叹。夏虫苦拘墟，乌睹大庭馆。

卓哉非园翁，放怀无畔岸。忘机驯海鸥，大信扫约券。

交游道虽广，淄渑微可辨。晚与诸老翁，世外结婉娈。

刻意营小园，日涉未曾厌。有客洗尊罍，独来数花片。

书画夙所耽，黄金易珍玩。寓物不留物，只供一笑粲。

出门乘小车，迎绕多鹄面。破囊为布施，行意非强善。

识翁二十年，无改若初见。珍果必母遗，回念脸辄泫。

去年寒食节，我归指江汉。还分陈家紫，与充先垄荐。

今翁届七十，康强喜加饭。虽缺陶翟欢，犹幸坡颍健。

闻作名山游，一洗尘网绊。陈诗尽实录，聊补先生传。
泊上虞驿来日行四首 其四
陈造（宋代）

龙公底戏剧，长啸暝江天。雨鹊翻仍语，风舟舞不前。
渔父词
张镃（宋代）

西塞山前得杖藜，波晴不见鹭群飞。
何曾千载同心处，只在斜风细雨时。
饭松庵
程梦星（清代）

山客了无营，提筐拾松子。食之润毛发，清芬味如水。

愿与素心友，共此烟霞髓。
江城子·海棠风韵玉梅春
刘过（宋代）

海棠风韵玉梅春。小腰身。晓妆新。长是花时，犹系茜罗裙。一撮新神娇欲滴，说不似，画难真。楼前江柳又江云。隔音尘。泪沾巾。一点征帆，烟浪渺无津。万斛相思红豆子，凭寄与个中人。
山居诗
释延寿（宋代）

清平大业行皆奢，岂独尧时听所加。
岂俭由人天下远，安危在智道非赊。
关津防害翻为害，法令除邪却长邪。
争似无言敷密化，既能成国又成家。
风亭别袂
刘璟（明代）

春风送客皋亭下，话别殷勤袂宁把。别情苦多前路长，东西抗手高翱翔。

何以赠子金玉章，惓惓思心实难忘。勉旃令望遵周行，舌柔齿脆慎行藏。
哭子点
郭祥正（宋代）

五岁养育恩，一朝随埃尘。琅琅读书声，在耳犹如新。

哽哽临绝言，唤爷眉屡颦。永痛卑栖邑，医脉非良真。

微疾遽夭殇，吾家失麒麟。嗥天天莫知，拊地地不闻。

泪迸睛欲枯，肠断鼻愈辛。汝卧长夜台，我孤大梦身。

后嗣复谁望，有车已摧轮。佳雏堕危巢，异芳零短春。

黄泉无白日，青冢多愁云。哀弦写悲歌，吊汝冥漠魂。
贺黄少府受辟
释绍嵩（宋代）

风流文采旧家声，玉尘高谈四座倾。
他日亲知问官况，三年民戴尉曹清。
古风 其四十一
李白（唐代）

朝弄紫沂海，夕披丹霞裳。挥手折若木，拂此西日光。

云卧游八极，玉颜已千霜。飘飘入无倪，稽首祈上皇。

呼我游太素，玉杯赐琼浆。一餐历万岁，何用还故乡。

永随长风去，天外恣飘扬。
和德粹三绝 其二
朱槔（宋代）

心赏南楼一味凉，波光山影上藜床。莫言体国非吾事，好梦不能千里长。
九日台郡尊张华宇招饮登城南金紫峰
陈侯周（明代）

城上高峰接翠微，峰头秋色自依依。天空籁应诸岩响，日落江横匹练飞。

欲插茱萸须尽兴，因耽竹叶且忘归。使君赖有如渑酒，何用长吟待白衣。
自咏
陆游（宋代）

游戏人间岁月多，痴顽将奈此翁何！放开绳箠牛初熟，照破乾坤镜未磨。
日落苔矶闲把钓，雨余篷舵乱堆蓑。
明朝不见知何处，又向江湖醉踏歌。
登城有感奉寄江宁王怀易
谢榛（明代）

野风吹客袂，感慨一登城。孤鸟日边没，大河天外倾。

年华悲杜甫，世故老虞卿。龙剑应相合，云霄无限情。
赞程宗古承务
释昙华（宋代）

庞居士悟心於马驹下，裴相国得大用於黄蘖棒头。
虽相去数百年间，其金声玉振联环不断。
彼时有此二大老光明烜赫，此时有宗古先生仁义礼信。
根於心而能此心确然履践，佛祖大解脱门诚不让耳。
白云山月未足为齐，寒桧青松堪同大节。
送郭相廷先生还车桥
于养源（清代）

天涯踪迹等浮鸥，聚散无端我欲愁。此去江南秋色好，一村黄叶认归舟。
句
晏殊（宋代）

篱边菊秀先生醉，桑雏娇稚子仁。
李才翁懒窝 其六
林宪（宋代）

长镵长长柄，矮窗矮矮棂。西风已踰月，胡能不凄清。

晴空舞皓鹤，夜气纷流萤。木叶不自觉，无风辄秋声。
迓泉守晚宿囊山
黄公度（宋代）

山木转斜晖，秋风动客衣。
露华侵坐冷，星宿傍檐稀。
楼迥钟声隐，更长烛影微。
年来倦奔走，早觉利名非。
土木偶人
邵雍（宋代）

土木偶人，慎无相笑。
天将大雨，止可相吊。
致斋太常寺以杖画地成二首 其二
刘攽（宋代）

杖藤为笔沙为纸，閒立庭前试草书。无奈春风犹掣肘，等閒撩乱入衣裾。
南阳春日十首
陈舜俞（宋代）

花前惆怅转难平，屈指光阴已半生。
犹把此身尝患难，不知何日得功名。
未安去住千丝乱，已去悲欢一梦惊。
拟入醉乡销此恨，快风无故析春酲。
禅人写真求赞
释正觉（宋代）

秋生木老，水退沙隆。
眉骨阴晴轻重，鼻筒子丑疏通。
身心霁月，踪迹流蓬。
默坐胡床兮不欲说黑道白，闲倚柱杖兮谁能画西指东。
和乙盦 其二
李传元（清代）

文字观为般若光，威音那畔秘难彰。杜鹃枝上相怜切，野鸭声中过去忙。

平视风雷聊徙倚，寄生天地剧悲凉。萧萧坏劫惊砂里，时比诸天日月长。
越王台
蒋之奇（宋代）

近城故有武王台，拂云千尺高崔嵬。谓之朝汉乃非是，岁时嘉会倾尊罍。
题龙华佛阁
何耕（宋代）

西川凿山三大像，突兀皆在江之湄。
修觉九顶见略尽，独此恨未瞻窜仪。
朅来胜地了畴昔，轻轩瘦马相追随。
百尺金躯信雄杰，三乘宝阁何瑰奇。
燃犀不用照幽鬼，击鼓自合趋冯夷。
前人开创愿力广，下与舟楫扶倾危。
六月滩涛剧奔吼，一分性命争毫厘。
篙工落胆行者泣，弹指乞活天人师。
人心狎水水多祸，佛力在人人不知。
年来蜀产坐朘削，夜半有力真能移。
轲峨大艑去不绝，彩鹢破浪风扬旗。
慈悲但作布施相，江神虽怒将何为。
禅庭芦竹十二韵呈郑谷郎中
齐己（唐代）

错错在禅庭，高宜与竹名。健添秋雨响，乾助夜风清。

雀静知枯折，僧闲见笋生。对吟殊洒落，负气甚孤贞。

密谢编栏固，齐由灌溉平。松姿真可敌，柳态薄难并。

映带兼苔石，参差近画楹。雪霜消后色，虫鸟默时声。

远忆沧洲岸，寒连暮角城。幽根狂乱迸，劲叶动相撑。

避暑须临坐，逃眠必绕行。未逢仙手咏，俗眼见犹轻。
送王元伯游金陵并简樊时中都事王德常管勾
贡师泰（元代）

闭门十日九风雨，熟睡不知春水生。树上啼乌忽惊觉，故人只在石头城。
春末夏初闲游江郭二首
白居易（唐代）

闲出乘轻屐，徐行蹋软沙。观鱼傍湓浦，看竹入杨家。

林迸穿篱笋，藤飘落水花。雨埋钓舟小，风飏酒旗斜。

嫩剥青菱角，浓煎白茗芽。淹留不知夕，城树欲栖鸦。

柳影繁初合，莺声涩渐稀。早梅迎夏结，残絮送春飞。

西日韶光尽，南风暑气微。展张新小簟，熨帖旧生衣。

绿蚁杯香嫩，红丝脍缕肥。故园无此味，何必苦思归。
猛虎行·饥不从猛虎
佚名（两汉）

饥不从猛虎食，暮不从野雀栖。
野雀安无巢，游子为谁骄。
和吴子华侍郎令狐昭化舍人叹白菊衰谢之绝次用本韵
韩偓（唐代）

正怜香雪披千片，忽讶残霞覆一丛。

还似妖姬长年后，酒酣双脸却微红。
明远次韵超然谈道因以谑语为戏将无同耶
韩元吉（宋代）

忘机亦忘言，政作口挂壁。
因君强一语，习气乃乘隙。
昨夕饮君强，看朱忽成碧。
醉归城南路，不记足所历。
尚想两红妆，翠袖香襞积。
我歌君为舞，举手还恨窄。
诗成漫不省，叹我真恶客。
賸肯来看山，未厌一水隔。
南京种山药法
蔡挺（宋代）

青青正是中分天，区种何妨试玉延。
即见引须缘夏木，定知如跖荐冬筵。
晚泊牛渚
刘禹锡（唐代）

芦苇晚风起，秋江鳞甲生。残霞忽变色，游雁有馀声。

戍鼓音响绝，渔家灯火明。无人能咏史，独自月中行。
和李审言龙图行次龙门见寄
邵雍（宋代）

万里秋光入坐明，交情预喜笑相迎。
菊花未服重阳过，如待君来泛巨觥。
赠谈命严叔寓
李长沙（宋代）

平时已秉班扬笔，暇处不妨甘石经。
吾里忻传日边信，君言频中斗杓星。
会稽夫子馀诗礼，巴蜀君平旧典型。
历历周天三百度，更参璿玉到虞廷。
戏作梅花六言未就而得兰一盆并颂之三首 其三
赵蕃（宋代）

梅句商量未稳，兰诗拥并人来。试问关山细雨，何如茅屋苍苔。
累夜读开经总要慨然思陈叔易寄予嵩阳读水经
晁说之（宋代）

风送黄河冰底声，三川半死误丹青。
何人千与君消息，枉是磨铅勘水经。
满江红（二园花卉仅有海棠未谢，五用韵）
吴潜（宋代）

问海棠花，谁留恋、未教飘坠。真个好，一般标格，聘梅双李。怯冷拟将苏幕护，怕惊莫把金铃缀。望铜梁、玉垒正春深，花空美。

非粉饰，肌肤细。非涂泽，胭脂腻。恐人间天上，少其伦尔。西子颦收初雨后，太真浴罢微暄里。又明朝、杨柳插清明，鹃归未。
奉安神考御容入景灵宫小臣获睹有感二首
张耒（宋代）

渭上衣冠故老哀，西陵石径已莓苔。
从今仗下新歌舞，长及年年献酎来。
曹仁宪谨荣寿 其三
苏衮荣（清代）

斯民何幸使君来，两袖风清济世才。疾苦输情佥志协，闾阎生计上心栽。

鸿都经示童蒙告，鸡斗衅清鼠雀猜。陶冶能将群类铸，南山佳气满蓬莱。
初三日水长二丈早行
方回（元代）

夜闻舟人呼，江水溢二丈。
岸薪随波流，救者何扰攘。
亥子十月交，地气不当上。
岂不兆丰穰。积热化滂沱，
倾空泻盆盎。前夕适醉卧，
不省船背响。涛声撼醒枕，
于兹发孤想。炎方节候乖，
病叟体肤痒。遑遑欲何之，
曷日中园仰。星斗犹粲然，
晓征发双桨。起视所泊处，
偈颂七十六首 其七十五
释师观（宋代）

今日十，昨日九。日来日往，阿谁知有。未了之人听一言，只这而今谁动口。
朝直
郑谷（唐代）

朝直叨居省阁间，由来疏退校安闲。落花夜静宫中漏，

微雨春寒廊下班。自扣玄门齐宠辱，从他荣路用机关。

孤峰未得深归去，名画偏求水墨山。
赠云峰演庵主
李昴英（宋代）

一庵移向白云堆，桧柏参天少日栽。
颇怪发如金线样，想曾眼日铁桥来。
佛粘土壁煎茶供，客对蒲团取芋煨。
却笑老卢怀钵走，只因说出镜非台。
倾杯 丙辰自寿
况周颐（清代）

清瘦秋山，斑斓霜树，年年劝人杯盏。浮生事未信，全是似月难圆，比云更幻。

便南飞、黄鹤依然腰笛，意懒旧江山，梦沈天远。自惜金缕，沧桑莫辞留倦眼。

首重回、承平游衍。怕者回凭阑，斜阳如水，去日蹉跎，青镜鬓丝，较甚文章贱。

持此恨谁遣。凭消领、梧叶閒愁，芙蓉幽怨，相期老圃寒花晚。
石滑
陈曾寿（清代）

石滑行綦熟，风狂很谷应。窗光明宿雪，经课对寒灯。

芋火偏宜夜，生涯渐近僧。乘除百思想，何以證南能。
阻风
陆游（宋代）

沙市三日风，万鼓呜船头。
欲去不得发，卧对青灯幽。
听儿诵离骚，可以散我愁。
微言入孤梦，怳与屈宋游。
睡起铜瓶响，欣然唤茶瓯。
吾道无淹速，风伯非所尤。
和客贫居四诗 其四 无衣
张元凯（明代）

凤甲鹴裘易几缗，且将沽酒醉芳辰。生平未到秦庭哭，漫赋无衣不为贫。
徐园看花已落
姚道衍（明代）

自笑寻花独后期，残红粘砌绿萦枝。
寻常日对犹多恨，况是斜风暮雨时。
闻角
陆游（宋代）

河白如银天淡青，角声中有玉关情。
早知送老桑麻野，悔失安西万里行。
梅花村
李亨（唐代）

向日曾游大庾岭，今朝喜到梅花村。梅花几树山下发，翠羽数声林外喧。

师雄曾入黄粱梦，宋玉难招白雪魂。最是晚凉多逸兴，水寒烟淡月黄昏。
别徐永元秀才
孔绍安（唐代）

金汤既失险，玉石乃同焚。坠叶还相覆，落羽更为群。

岂谓三秋节，重伤千里分。远离弦易转，幽咽水难闻。

欲识相思处，山川间白云。